《张水部招登戊己山兼览徐武功所撰河功碑》
明代·皇甫汸

刘向莅都水，张骞穷河源。哲人播嘉绩，上善回狂奔。

土阜等峛崺，延眺旷周爰。鲁连荡遗轨，蒙山隐华轩。

化因子奇著，信以季札敦。武功吾乡彦，烈烈丰碑存。

辛勤宣防事，慷慨昏垫言。之子守画一，何异双玙璠。

往迹随清沚，兴情寄绿尊。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。